Fimmtán ferðamenn með COVID-19 eru nú í Farsóttarhúsi. Fólkið hafði flest verið bólusett og greindist við seinni skimun áður en það hugðist fara úr landi. Forstöðumaður Farsóttarhúsa segir óvíst hvort fólkið hafi smitast hér á landi eða komið smitað til landsins.
Samtals eru nú um 300 á þeim þremur sóttkvíarhótelum sem enn eru opin, en tvö eru í Reykjavík og eitt á Neskaupstað. Þess utan eru 28 í Farsóttarhúsi, að sögn Gylfa Þórs Þorsteinssonar, forstöðumanns Farsóttarhúsa - og þar af er rúmur helmingur með COVID-19.
Við erum með 15 hér í einangrun já. Langflestir eru bólusettir. Þannig að bólusetningin, eins góð og hún er, þá er hún ekki 100% þannig að við þurfum að fara varlega áfram. Þetta er ekki alveg búið eins og sagt er.
Gylfi segir að nokkrir í hópnum séu með einkenni, en engin alvarleg.
Þau eru með lítil einkenni, sem betur fer, en þó einhverjir með nokkur. Þetta fólk greinist meira eða minna allt saman á leið úr landi aftur.
Þannig að það er búið að vera hér í einhvern tíma og af því að þau eru bólusett þá þurfa þau ekki skimun við komu þannig að það er ómögulegt að segja hvort þau hafi borið þessi smit með sér erlendis frá eða hvort þau séu að smitast hér.
Og er þetta fólk búið að ferðast mikið um landið? Já, sum þeirra hafa verið að ferðast um landið.
Hversu lengi hefur fólkið dvalist hér á landi? Það er mismunandi, allt frá nokkrum dögum og upp í einhverjar vikur.
Fimmtán ferðamenn með COVID-19 dvelja nú í Farsóttarhúsi, meirihlutinn er bólusettur gegn kórónuveirunni. Fólkið greindist skömmu áður en það hugðist fara úr landi og flestir höfðu ferðast talsvert um landið. 